Predkladacia správa

Chránené zóny z hľadiska rastlinolekárskej starostlivosti vymedzuje legislatíva Európskej únie svojimi smernicami a rozhodnutiami Európskej únie. Základné smernice Európskej únie  boli do nášho právneho poriadku prebraté nariadením vlády Slovenskej republiky č. 64/2004 Z. z. o ochranných zónach v znení  nariadenia vlády Slovenskej republiky č. 177/2005 Z. z..


Od vstupu nových členských krajín do EÚ uplynuli dva roky vymedzujúce obdobie uznania niektorých chránených zón. Z toho dôvodu bola vydaná Smernica Komisie 2006/36/ES z 24. marca 2006, ktorou sa mení a dopĺňa smernica 2001/32/ES o uznaní chránených zón vystavených osobitným zdravotným rizikám rastlín v Spoločenstve a ktorou sa zrušuje smernica 92/76/EHS. Touto Smernicou sa niektoré zóny uznali natrvalo a iné opäť na dobu určitú s predĺžením o dva roky do 31. marca 2008. Tieto právne akty je potrebné implementovať  do nášho právneho poriadku, čo sa vykonáva príslušným návrhom novely nariadenia.


Návrh nariadenia vlády nebude mať dopad na štátny rozpočet, rozpočet obcí a vyšších územných celkov, ani na životné prostredie, zamestnanosť a podnikateľské prostredie.

Predložený návrh bol prerokovaný v Legislatívnej rade vlády Slovenskej republiky 
30. mája 2006. Pripomienky vznesené na jej rokovaní sú do návrhu nariadenia vlády zapracované v plnom rozsahu a na rokovanie vlády sa predkladá bez rozporov. 

